Надал разтрепери феновете си с ново отказване - Спорта.бг
Надал разтрепери феновете си с ново отказване
Рафаел Надал трябваше да излезе на корта в Акапулко късно тази нощ, за да се изправи срещу сънародника си Фелисиано Лопес в двубой от първи кръг. Матадора обаче е почувствал нови болки и се отказа от участие в турнира от сериите АТР 500.
Така той не само загуби 300 точки след финала миналата година, но и притесни до крайна степен феновете си. 31-годишният испанец няма представа дали ще е готов за надпреварите от "Слънчевия дубъл" в Маями и Индиън Уелс.
"Тази сутрин отидох до болницата, за да се прегледам и да направим ядрено-магнитен резонанс. Все още не съм се излекувал", разкри световният номер 2.
"Трябва да продължа с прегледите, за да видим какво се случва. Става дума за същото място, което ме извади от строя на Australian Open. Ще видим какво става и после ще започна рехабилитация възможно най-бързо. Невъзможно ми е да кажа дали ще играя в Индиън Уелс", предупреди Рафа.
Това означава, че травмата в дясното бедро на Матадора се е обадила. Именно тя го накара да се откаже в петия сет на 1/4-финала срещу Марин Чилич в Мелбърн.
"Целта ми е да съм в Индиън Уелс и ще се постарая да бъда, надявам се резултатите от прегледите да са добри", заяви обнадеждаващо Надал преди турнира, който започва на 5 март (понеделник).
Етикети:Рафаел Надал | тенис турнир в Акапулко | Индиън Уелс | Фелисиано Лопес
Великият Федерер с два "спортни Оскара", каза силни думи (ВИДЕО)